Vadovaudamasi šiais principais, ES siūlo bendradarbiauti rengiant parengties pandemijoms ir reagavimo į jas vadovą. Be kita ko, būtų galima atidžiai suderinti pasirengimo planus, krizių protokolus ir priemones, skirtas būsimoms ekstremaliosioms situacijoms suvaldyti. ES taip pat yra pasirengusi bendradarbiauti su JAV, kad būtų galima sustiprinti Pasaulio sveikatos organizaciją, taip pat parengti ir pateikti bendrą reformos pasiūlymą, siekiant padidinti jos nepriklausomumą, skaidrumą, atskaitomybę ir veiksmingumą.

Ilguoju laikotarpiu ES ir JAV turėtų kolektyviai pasinaudoti šios pandemijos metu įgyta patirtimi ir glaudžiau bendradarbiauti prevencijos, parengties ir atsakomųjų priemonių klausimais. Be kita ko, būtų galima tobulinti dalijimosi duomenimis ir žiniomis procesus, ankstyvojo perspėjimo sistemas ir pagrindinės medicinos įrangos atsargų kaupimo praktiką. Mūsų atitinkamos agentūros, dirbančios vaistų, ligų prevencijos ir kontrolės bei biomedicinos tyrimų srityse, turėtų koordinuoti veiksmus, kad būtų užtikrinta nuosekli transatlantinė pozicija ir informacijos srautas.

ES ragina JAV prisidėti prie pasaulinio atsako ir su vakcinomis susijusio jo elemento – priemonės COVAX. Tikslas yra užtikrinti, kad saugios vakcinos būtų teisingai paskirstytos daugiau nei 180 dalyvaujančių šalių, nepriklausomai nuo to, kur tos šalys yra ar kiek jos gali mokėti. Iki kitų metų pabaigos siekiama įsigyti 2 milijardus vakcinos dozių, užtikrinant lygiateises galimybes mažų ir vidutinių pajamų šalims. JAV dalyvavimas sistemoje COVAX ir jai skirtas finansinis įnašas būtų aiškus signalas ir padėtų užpildyti finansavimo spragą bei padidintų mūsų bendrą sėkmės tikimybę.

2.Bendradarbiavimas siekiant sveikesnio pasaulio per COVID-19 pandemiją ir jai pasibaigus

Žalioji revoliucija turi skatinti socialinę, ekonominę ir technologinę pažangą visame pasaulyje. Šiomis aplinkybėmis bus labai svarbu, kad ES ir JAV savo įnašais svariai prisidėtų prie išsivysčiusių šalių įsipareigojimo iki 2020 m. bendrai sutelkti 100 mlrd. USD per metus klimato politikos veiksmams besivystančiose pasaulio šalyse. Bendromis pastangomis turime padėti besivystančioms šalims naudojantis naujausiais moksliniais atradimais ir geriausiomis turimomis technologijomis daryti pažangą.

Be to, turime dėti daugiau pastangų, kad apsaugotume vandenynus – natūralius deguonies šaltinius ir mūsų klimato reguliavimo veiksnius. ES vadovavo pastangoms sukurti tvirtesnę pasaulinę sistemą, skirtą jūrą teršiančių šiukšlių ir jūrų taršos plastiku problemoms spręsti. Iki 2050 m. mūsų vandenynuose gali būti daugiau plastiko nei žuvų, todėl skubiai reikalinga pasaulinė sutartis dėl plastiko; ES ragins JAV prisidėti prie pastangų pasirengti kitai Jungtinių Tautų aplinkos asamblėjai.

Savo pastangas taip pat turime nukreipti į gamtos ir apskritai aplinkos apsaugą. Spaudimas gamtai ir laukinei gyvūnijai kelia grėsmę pasaulio ekonomikos vystymuisi ir apsirūpinimo maistu saugumui. Dėl to ateityje infekcinės ligos ir pandemijos taps tik labiau tikėtinos ir pavojingesnės. Kita Kunminge (Kinijoje) vyksianti JT biologinės įvairovės konferencija (COP 15) bus tokia pat svarbi gamtai, kokia COP 21 buvo svarbi klimatui.

Europai ir Jungtinėms Amerikos Valstijoms tenka apie trečdalis viso pasaulio prekybos, o mūsų nustatomi standartai pasiekia visus pasaulio kampelius. Mus sieja tokios bendros vertybės kaip pagarba žmogaus orumui, asmens teisėms ir demokratijos principams, todėl esame natūralios partnerės, siekiančios pasinaudoti sparčia technologijų kaita ir įveikti konkuruojančių skaitmeninio valdymo sistemų keliamus iššūkius. Todėl turime beprecedentę galimybę nustatyti bendrą ES ir JAV technologijų darbotvarkę.

Tai atspindi faktą, kad Europos ir Jungtinių Amerikos Valstijų požiūris į technologijų valdymą vis labiau panašėja ir kad mums kyla bendrų iššūkių, susijusių su ekonomikos ir visuomenės skaitmeninės pertvarkos valdymu. Tie iššūkiai susiję, be kita ko, su ypatingos svarbos infrastruktūros objektais, pavyzdžiui, 5G, 6G arba kibernetinio saugumo priemonėmis, kurie yra labai svarbūs mūsų saugumui, suverenitetui ir gerovei, taip pat su duomenimis, technologijomis ir interneto platformų vaidmeniu.

Todėl ES ir JAV turi suvienyti jėgas kaip technologijų srities sąjungininkės, kad galėtų daryti įtaką technologijoms, jų naudojimui ir reguliavimo aplinkai. Pasinaudodamos bendra įtaka turėtume užtikrinti, kad transatlantinė technologijų erdvė taptų platesnės panašių pažiūrų demokratinių valstybių, turinčių bendrą technologijų valdymo viziją ir bendrai įsipareigojusių ją ginti, koalicijos pagrindu. Kad pasiektų šį tikslą, ES turi ir toliau nenukrypti nuo savo technologinių tikslų ir užmojų, kurie yra Europos skaitmeninio dešimtmečio dalis.

ES taip pat siūlys JAV remtis Europos technologine lyderyste, siekdama užtikrinti, kad visame pasaulyje diegiama 5G infrastruktūra būtų saugi ir būtų pradėtas dialogas dėl 6G ryšio. Tai turėtų būti platesnio bendradarbiavimo skaitmeninės tiekimo grandinės saugumo srityje, vykdomo atliekant objektyvius rizika grindžiamus vertinimus, dalis.

Be to, ES ir JAV abi yra suinteresuotos bendradarbiauti kibernetinio saugumo pajėgumų stiprinimo, informuotumo apie padėtį ir dalijimosi informacija srityse. Be kita ko, būtų galima koordinuoti galimas ribojamąsias priemones, nukreiptas prieš tam tikroms grupuotėms priskiriamus užpuolikus iš trečiųjų šalių.

Tuo pat metu turime kartu imtis veiksmų dirbtinio intelekto srityje, remdamiesi bendra nuomone, kad būtina vadovautis orientavimosi į žmogų principu, ir spręsti tokius klausimus kaip veido atpažinimas. Atsižvelgdama į tai, ES siūlys pradėti darbą, susijusį su Transatlantiniu susitarimu dėl dirbtinio intelekto, kad būtų parengtas su mūsų vertybėmis suderinamų regioninių ir pasaulinių standartų projektas.

Taip pat turime atvirai aptarti skirtingus požiūrius į duomenų valdymą ir įvertinti, kaip tuos skirtumus būtų galima konstruktyviai pašalinti. ES ir JAV turėtų intensyvinti dvišalį ir daugiašalį bendradarbiavimą, kad paskatintų reguliavimo konvergenciją ir palengvintų patikimą laisvą duomenų srautą, remiantis aukštais standartais ir apsaugos priemonėmis.

Pasaulinio bendradarbiavimo technologijų srityje poreikis susijęs ne tik su aparatine ar programine įranga. Labai svarbios ir mūsų vertybės, visuomenė ir demokratija. Abipus Atlanto vis dažniau sutariama, kad interneto platformos ir technologijų milžinės kelia problemų, kurios yra grėsmė mūsų visuomenei ir demokratijai, visų pirma dėl žalingo elgesio rinkoje, neteisėto turinio ar algoritmais skatinamo neapykantą kurstančios kalbos ir dezinformacijos skleidimo.

Atsižvelgdama į tai, ES pasiūlys naują transatlantinį dialogą dėl interneto platformų atsakomybės – tai būtų pavyzdys kitoms su tais pačiais iššūkiais susiduriančioms demokratinėms valstybėms. Taip pat turėtume glaudžiau dirbti kartu, kad dar sustiprintume kompetentingų institucijų, atsakingų už antimonopolinių taisyklių vykdymo užtikrinimą skaitmeninėse rinkose, bendradarbiavimą.

Be to, abipus Atlanto reikia novatoriškų teisingo skaitmeninės ekonomikos apmokestinimo sprendimų. Siekdamos sukurti teisingą ir modernią ekonomiką, kurioje rinkos sąlygomis atlyginama už geriausias novatoriškas idėjas, ES ir JAV turėtų tvirtai įsipareigoti laiku užbaigti diskusijas dėl pasaulinio sprendimo EBPO ir G 20 susitikimuose.

Be bendradarbiavimo technologijų srityje, ES ir JAV turėtų atnaujinti įsipareigojimą stiprinti atvirą ir sąžiningą prekybą, kad nustatant aukštus standartus būtų geriau užtikrintos vienodos sąlygos, ypatingos svarbos tiekimo grandinės taptų atsparesnės ir būtų sprendžiamos protekcionizmo ir vienašališkumo problemos.

Pradėti reikėtų nuo bendros lyderystės reformuojant PPO, kad ji būtų tinkama XXI amžiaus ekonomikai, atitiktų dabartines realijas ir skatintų tvarumą ir vienodas sąlygas. Pirmiausia turėtume užbaigti naujo generalinio direktoriaus skyrimo procedūrą ir išnagrinėti, kaip atkurti esminę ginčų sprendimo funkciją reformuojant Apeliacinį komitetą. Reikėtų intensyvinti trišalį ES, JAV ir Japonijos darbą rengiant pasiūlymus dėl vienodų sąlygų klausimų. Taip pat turėtume dirbti kartu, kad paspartintume PPO derybas dėl e. prekybos.

Kartu turėtume sudaryti palankesnes dvišalės tarpusavio prekybos sąlygas ir stiprinti tarpusavio bendradarbiavimą reguliavimo ir standartų srityje. Kadangi tarifai visame pasaulyje mažėja, galimybė patekti į rinkas priklauso nuo nustatomų standartų ir taisyklių ir jų laikymosi. Nors vis dar esame įtakingiausi reguliuotojai, tiek ES, tiek JAV vis didesnę konkurenciją standartų nustatymo srityje kelia trečiųjų šalių veikėjai. Kai abi pusės sutaria, jų pavyzdžiu paprastai seka ir kitos pasaulio šalys. Todėl turime iš naujo pateikti pasiūlymus dėl ES ir JAV bendradarbiavimo standartų klausimais ir atnaujinti derybas dėl atitikties vertinimo. Kai įmanoma, ES ir JAV turėtų nuolat derinti pozicijas tarptautinėse standartus nustatančiose įstaigose.

ES siūlo įsteigti naują ES ir JAV prekybos ir technologijų tarybą. Taip bus siekiama bendrai kuo labiau padidinti į rinką orientuoto transatlantinio bendradarbiavimo galimybes, stiprinti mūsų technologijų ir pramonės lyderystę ir plėsti dvišalę prekybą bei investicijas.

Daugiausia dėmesio bus skiriama prekybos kliūčių mažinimui, naujų technologijų suderintų standartų ir reguliavimo metodų kūrimui, ypatingos svarbos tiekimo grandinės saugumo užtikrinimui, bendradarbiavimo mokslinių tyrimų srityje stiprinimui ir inovacijų bei sąžiningos konkurencijos skatinimui.

Šioje srityje turėtų būti nustatytas naujas bendras ypatingos svarbos technologijų apsaugos tikslas. Turime glaudžiau bendradarbiauti tokiais klausimais kaip investicijų tikrinimas, intelektinės nuosavybės teisės, priverstinis technologijų perdavimas ir eksporto kontrolė.

Taip pat turime glaudžiai dirbti, kad pašalintume dvišalės prekybos kliūtis, kurios silpnina mūsų strateginę partnerystę. Turime stengtis rasti greitus sprendimus, daugiausia dėmesio skirdami derybų rezultatams ir kartu pripažindami požiūrių skirtumus. Be kita ko, tai pasakytina apie dedamas pastangas išspręsti ginčą dėl Boeing ir Airbus, taip pat nepagrįstų 232 skirsnio apribojimų ar kitų vienašalių sprendimų atšaukimą.

Pirmieji žingsniai ·ES ir JAV turi glaudžiai bendradarbiauti siekdamos derybomis pašalinti kliūtis dvišalei prekybai ir vadovauti PPO reformos pastangoms. ·Įsteigti naują ES ir JAV prekybos ir technologijų tarybą, kuri padėtų palengvinti prekybą, parengtų suderinamus standartus ir skatintų inovacijas. ·ES ir JAV turėtų pradėti transatlantinį dialogą dėl interneto platformų ir technologijų milžinių atsakomybės, visų pirma bendradarbiauti ieškodamos pasaulinių teisingo apmokestinimo ir rinkos iškraipymo skaitmeninėje ekonomikoje klausimų sprendimų. ·Siekti bendro transatlantinio požiūrio į ypatingos svarbos technologijų apsaugą, atsižvelgdamos į pasaulinius ekonomikos ir saugumo srities susirūpinimą keliančius klausimus, pradėdamos nuo diskusijų dėl 5G. ·Rengti susitarimą dėl dirbtinio intelekto ir intensyviau bendradarbiauti, kad būtų palengvintas patikimas laisvas duomenų srautas. ·Atnaujinti bendradarbiavimą reguliavimo ir standartų srityje, visų pirma atnaujinti derybas dėl atitikties vertinimo ir derinti pozicijas tarptautinėse organizacijose.

5.Bendradarbiavimas siekiant saugesnio, labiau klestinčio ir demokratiškesnio pasaulio